חיים צימרמן

רבי אהרן חיים הלוי צימרמן (תרע"ד, 1914 – ז' באדר ב' תשנ"ה, 9 במרץ 1995) היה ראש ישיבה בארצות הברית, בדור שאחרי השואה. חיבר ספרי הלכה והגות.

קורות חייו
נולד לרב יעקב משה צימרמן שכיהן כרב בעיירה קונוטופ שבאוקראינה. סבו היה הרב אברהם יצחק צימרמן, רבה של הלוסק ולאחר מכן של קרמנצ'וג.

הרב צימרמן היה אחיינו של הרב ברוך בער לייבוביץ, ראש ישיבת כנסת בית יצחק בקמניץ, ואצלו גם למד תורה. לאחר מכן למד אצל הרב משה הלוי סולובייצ'יק בארצות הברית.

בגיל 24 היה לצעיר הרבנים החברים בהסתדרות הרבנים של אמריקה. כיהן במשך שנים רבות כראש ישיבת בית מדרש לתורה בסקוקי שבשיקגו וכן כראש בתי המדרש "יבנה" ו"תבונה" שבניו יורק.

בשנת תשל"ג (1972) עלה לישראל וכיהן כראש ישיבת "בית מדרש לתורה" בירושלים. לאחר מכן פתח את כולל "חכמי ירושלים" ששכן בבית הכנסת הרמב"ן בעיר העתיקה בירושלים.

בנו, הרב אברהם יצחק צימרמן, ראש ישיבת בנין תורה, הביא בספר "דברי אברהם יצחק" חידושים רבים בשמו ועל פי שיטתו. כמו כן, נכדו, הרב שניאור פוטש, הוא ראש ישיבת חכמי ירושלים בבית שמש, השואפת להמשיך את דרך הלימוד של הרב צימרמן.

מתלמידיו: הרב יגאל לרר - דיין בבית הדין הרבני בפתח תקווה ור"מ במרכז הרב, והרב דניאל לרפלד, מחבר סדרת הספרים "בינת דניאל".

נפטר בשנת 1995 ונקבר בחלקת הרבנים החדשה שבהר המנוחות.

פרסומים וספרים
 אגן הסהר - על סוגיית קו התאריך, ניו יורק, תשט"ו
 בנין הלכה - חידושים על ספר משנה תורה של הרמב"ם
 אגרא לישרים - בענייני קודשים, הר הבית ועוד
 הארות חיים - חידושים וביאורים על ספר מחנה אפרים
 הארות חיים עניינים - מאמרים וחידושים על הש"ס, הוצאת ישיבת "חכמי ירושלים", ירושלים תש"ע
 חידושי הראי"ה - ספר חידושים על הרמב"ם של סבו, הרב אברהם יצחק צימרמן
 תורה לישראל - על מדינה, חברה וגאולת ישראל
 Torah And Reason - על המדע המודרני, בין השאר נגד שיטת עמנואל קאנט
 Torah And Existence - המשכו של הספר הקודם
 Torah And Logic - תשובות לבעלי 'חכמת ישראל' וביאור התורה לפי דרך הלוגיקה. [הספר לא הודפס]
 Death of Zionism - פוסט ציונות על פי התורה
 תרגום אנגלי לפירוש המלבי"ם על התורה, יחד עם תלמידו צבי פייר
 Torah and Rationalism -  מבוסס על הספר Torah And Logic שלא נדפס. בסופו גם חלק בעברית מטיוטת ספר הביקורת שכתב נגד לוי גינצבורג. נערך על ידי הרב משה לנדי, ירושלים תש"פ

בין הספרים שהוציא לאור: ישועות יעקב, ספר הזהר, צפנת פענח, שו"ת הר"ן, תורת חיים, דברי משה, פלפולא חריפתא.

לקריאה נוספת 
 הרב אליעזר הכהן כצמאן, 'לדמותו של הג"ר חיים צימרמן זצ"ל', ישורון, תשע"ב, עמ' תתנה-תתע.

קישורים חיצוניים
ספריו:
 אגן הסהר, באתר היברובוקס
 בנין הלכה, באתר היברובוקס
 תורה לישראל (הגרסה העברית) באתר Israel 613
 אשכול לזכרו בפורום בחדרי חרדים
 אשכול לזכרו בפורום אוצר החכמה
 

יהודים הקבורים בהר המנוחות
ראשי ישיבה אמריקאים
ראשי ישיבה ליטאים בישראל
משפחת ברוך בר ליבוביץ
בוגרי ישיבת כנסת בית יצחק-קמניץ
ראשי ישיבת בית מדרש לתורה בשיקגו
עולים בשנות ה-1970
מחברי ספרות תורנית
אמריקאים שנולדו ב-1914
אמריקאים שנפטרו ב-1995